Yuri de Jesus Messias jitfa' lil Gudja U. fit-tieni post Zejtun C…………0 Gudja U………….1 Gudja United kisbu rebħa minima ta' 1-0 kontra Zejtun Corinthians, bl-eroj tagħhom jerġa' jkunYuri de Jesus Messias li skorja l-uniku goal tal-logħba biex filwaqt li saħħaħ postu fil-quċċata tal-lista tal-iskorers, b'ħames goals, xeħet ukoll lit-team tiegħu jaqsam it-tieni post tal-klassifika flimkien ma' Sliema Wanderers. Kollox ma' kollox kienet partita bilanċjata bir-riżultat seta' mar kull naħa, għalkemm il-Gudjani ħolqu iktar okkażjonijiet ta' skor. Min-naħa l-oħra, iż-Żwieten, li kienu qed jiddebuttaw fl-Istadium Nazzjonali, kellhom il-waqtiet pożittivi tagħhom u kienu sfortunati ferm li ma kisbux id-draw lejn tmiem il-partita. Il-Gudjani ħarġu ferm aggressivi u wara biss tliet minuti, free-kick insidjuż ta' Yuri De Jesus Messias ġie devjat f'corner minn difensur avversarju. Huma komplew jippressaw u seba' minuti wara, Gabriel Mensah kellu xutt tajjeb li ntemm għoli. Il-Corinthians wieġbu mal-kwarta logħob b'xutt qawwit ta' Jugen Suda li ġie salvat mill-goalkeeper, Glenn Zammit. Fil-31 minuta, Gudja kienu sfortunati li ma fetħux l-iskor meta minn free-kick insidjuż ta' Messias, il-ballun ħabat mal-mimduda qabel ma ntemm barra. Il-partita kompliet issir waħda movimentata biż-żewġ timijiet ikunu ferm viċin ta' xulxin, u fil-41 minuta Rafael de Fex għal Zejtun kellu l-konklużjoni tintemm għoli. Fit-tieni taqsima, Gudja ħarġu aktar avventurużi u fil-51 minuta Justin Grioli kellu xutt b'saħħtu salvat bi tbatija mill-goalkeeper Christian Cassar. Huma komplew jiddominaw u fis-76 minuta, free-kick ta' Messias mpenja lil Cassar li kien attent u salva tajjeb. B'azzjoni wara l-oħra finalment, fit-82 minuta, wasal il-goal tant importanti li ta tliet punti prezzjużi lil Gudja meta YURI DE JESUS MESSIAS, wara li rċieva minn cross mil-lemin, mattar siequ u tefa' l-ballun fir-rokna tax-xibka. Il-Corinthians għamlu minn kollox biex iġibu l-iskor indaqs u kienu sfortunati li m'għamlux dan meta ħames minuti wara, Ricardo Faria, ġie mċaħħad mill-wieqfa. Raba' Uffiċjal: Trustin Farrugia Cann Player tal-Logħba: Yuri De Jesus Messias (G)